CELEX: 62010TN0180
Language: et
Date: 2010-04-16 00:00:00
Title: Kohtuasi T-180/10: 16. aprillil 2010 esitatud hagi — Nickel Institute versus komisjon

19.6.2010   
            
            
               ET
            
            
               Euroopa Liidu Teataja
            
            
               C 161/53
            
         
      16. aprillil 2010 esitatud hagi — Nickel Institute versus komisjon
      (Kohtuasi T-180/10)
      (2010/C 161/84)
      Kohtumenetluse keel: inglise
      
         Pooled
      
      
         Hageja: Nickel Institute (Toronto, Kanada) (esindaja: advokaat K. Nordlander ja solicitor H. Pearson)
      
         Kostja: Euroopa Komisjon
      
         Hageja nõuded
      
      
                  —
               
               
                  tunnistada tühistamishagi vastuvõetavaks;
               
            
                  —
               
               
                  tühistada komisjoni 8. veebruari 2010. aasta otsus SG.E3/HP/psi–Ares(2010)65824, millega keelduti täieliku juurdepääsu andmisest teatavatele dokumentidele, mida hageja määruse (EÜ) nr 1049/2001 (1) alusel taotles; ja
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Käesoleva hagiga palub hageja vastavalt ELTL artiklile 263 tühistada komisjoni 8. veebruari 2010. aasta otsus SG.E3/HP/psi–Ares(2010)65824, millega keelduti täieliku juurdepääsu andmisest teatavatele dokumentidele, mida hageja (EÜ) nr 1049/2001 alusel taotles. Otsusega kinnitati muu hulgas:
      
                  —
               
               
                  komisjoni õigustalituse peadirektori asetäitja otsus, millega keelduti täieliku juurdepääsu andmisest seitsmele dokumendile, milles esitati selle talituse arvamus komisjoni direktiivi 2008/58/EÜ (2) eelnõu kohta;
               
            
                  —
               
               
                  keskkonna peadirektoraadi direktoraadi D direktori otsus, millega keelduti täieliku juurdepääsu andmisest kahele dokumendile, milles esitati muude komisjoni peadirektoraatide arvamused komisjoni direktiivi 2008/58/EÜ eelnõu kohta; ja
               
            
                  —
               
               
                  et komisjoni käsutuses ei olnud mingit dokumenti, üleskirjutust või kirjavahetust (sh nendele järgnevad dokumendid või kommentaarid), milles õigustalitus esitab oma seisukoha komisjoni direktiivi 2009/2/EÜ (3) eelnõu kohta.
               
            Oma nõuete toetuseks esitab hageja mitu väidet:
      
                   
               
               
                  Kõigepealt tegi komisjoni peasekretär ilmse hindamisvea ja rikkus määruse (EÜ) nr 1049/2001 artikli 4 lõike 2 teist taanet, kui ta tõlgendas õigusnõustamist puudutavat erandit seoses mitme taotletud dokumendiga.
               
            
                   
               
               
                  Lisaks tegi komisjoni peasekretär ilmse hindamisvea ja rikkus määruse (EÜ) nr 1049/2001 artikli 4 lõike 2 teist taanet, kui ta tõlgendas kohtumenetlust puudutavat erandit seoses ühe taotletud dokumendiga.
               
            
                   
               
               
                  Viimaseks tegi komisjoni peasekretär ilmse hindamisvea ja rikkus määruse (EÜ) nr 1049/2001 artikli 8 lõiget 1, kuna ta ei teinud kindlaks dokumente, milles õigustalitus esitab oma seisukohad komisjoni direktiivi 2009/2/EÜ eelnõu kohta, ega andnud neile juurdepääsu.
               
            
         (1)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele, EÜT L 145, lk 43; ELT eriväljaanne 01/03, lk 331.
      
         (2)  Komisjoni 21. augusti 2008. aasta otsus 2008/58/EÜ, millega muudetakse kolmekümnendat korda tehnilise arenguga kohandamise eesmärgil nõukogu direktiivi 67/548/EMÜ ohtlike ainete liigitamist, pakendamist ja märgistamist käsitlevate õigusnormide ühtlustamise kohta, ELT L 246, lk 1.
      
         (3)  Komisjoni 15. jaanuari 2009. aasta direktiiv 2009/2/EÜ, millega muudetakse kolmekümne esimest korda tehnilise arenguga kohandamise eesmärgil nõukogu direktiivi 67/548/EMÜ ohtlike ainete liigitamist, pakendamist ja märgistamist käsitlevate õigusnormide ühtlustamise kohta, ELT L 11, lk 6.